KIRJALLINEN KYSYMYS E-0711/02 esittäjä(t): Inger Schörling (Verts/ALE) ja Jean Lambert (Verts/ALE) komissiolle. Hankkeet turismin kehittämiseksi Fuerteventuralla.



Virallinen lehti nro 277 E , 14/11/2002 s. 0080 - 0081



KIRJALLINEN KYSYMYS E-0711/02 esittäjä(t): Inger Schörling (Verts/ALE) ja Jean Lambert (Verts/ALE) komissiolle (14. maaliskuuta 2002) Aihe: Hankkeet turismin kehittämiseksi Fuerteventuralla Fuerteventuran pohjoisosassa (Kanariansaaret) alueella, joka sijaitsee Los Llanos del Tostónissa ja Lagos del Cotillossa (La Olivan kunta) on aloitettu Plan parcial Costa del Faro -suunnitelmaan kuuluvat työt. Suunnitelman mukaisesti hotellialalle tuotettaisiin 6 000 vuodepaikkaa sekä rakennettaisiin golf-kenttä. Näiden töiden yhteydessä rikotaan kahta yhteisön direktiiviä, lintudirektiiviä, sillä alueella pesii ja asuu runsaasti direktiivin liitteen 1 mukaisia lintulajeja (muiden muassa kaulustrappi, aavikkojuoksija, paksujalka, kanariantasku, aavikkotulkku, hietakana, kalliopyy, arabihaukka, kapustahaikara, aavikkotylli) ja luontotyyppidirektiiviä, koska kysymys on kuudesta luontotyypistä, jotka on mainittu direktiivin(1) liitteessä I. Lisäksi alueella on lajeja kuten kanarianpäästäinen ja Chalcides somonyi -lisko, jotka ovat kansallisten suojeltavien lajien luettelossa. Los Llanos del Tostónin ja Lagos del Cotillon asuinalueella on suoria vaikutuksia Costa de Corralejo Tostónin lintujensuojelualueeseen IBA 350 ja se lisää alueella ihmisen aiheuttamaa painetta, joka ei ole sopusoinnussa mainittujen lajien suojelun kanssa. Tämän takia komission pääsihteeristössä on pantu vireille asia (SG(2000)D/203613) mainittujen direktiivien noudattamatta jättämisen takia. Koneilla tehtävät työt jatkuvat, vaikka: - Kanarian korkein oikeus on peruuttanut kaupunginvaltuuston hotelleille myöntämät luvat, sillä niillä ei ollut asianmukaista korkeamman hallintoelimen lupaa - Golf-kentän ympäristövaikutusten arviointia ei ole hyväksytty (ympäristövaikutusten arvioinnin suorittavan yhtiön (Hydra Consultores S.L.)(2) toimintaa on moitittu leväperäiseksi. Lisäksi samassa kunnassa noin seitsemän tai kahdeksan kilometrin päässä on myös aloitettu Plan Parcial Casa de Majanicho -suunnitelman mukaiset työt Llanos de Majanichossa. Suunnitelman mukaan hotellialalle rakennettaisiin 4 500 vuodepaikan kapasiteetti lintu- ja luontotyyppidirektiivin(3) suojelemille alueille. Eikö komissio katso, että nämä kaksi rakennushanketta rikkovat lintudirektiiviä 79/409(4) ja luontotyyppidirektiiviä 92/43(5) Mihin toimenpiteisiin komission on ryhtynyt suojellakseen näitä kahta aluetta kaupunkirakentamiselta? Voiko komissio ilmoittaa, noudatetaanko hankkeissa ympäristövaikutusten arvioinnista annettua direktiiviä 97/11(6)? Onko näille kahdelle alueelle suunnitelluille rakennushankkeille myönnetty yhteisön tukea? (1) Liitteessä mainitut kuusi luontotyyppiä on luokiteltu koodein 1210, 1250, 1420, 2110, 2130* ja 5330. Lisäksi alueella on kaksi suojeltavaa kasvilajia, Caralluma buchardii ja Androcymbium grammineum psammophilum, jotka ovat direktiivin liitteessä II. (2) Erityisesti: ei ole olemassa nykytilanteen mukaista, runsauslaskentaan ja kartoitukseen perustuvaa kuvausta lintupopulaatioista eikä niiden elinympäristöstä, kvantitatiiviset tiedot puuttuvat, eri lajeja ei arvioida, tulevasta tilanteesta ei ole tietoa. Toisin sanoen: missä ovat rakennukset? Mikä on infrastruktuuri? Mitä kautta ja miten turistit ja hotellien henkilökunta liikkuvat kävellen ja (kuinka monilla) autoilla? Mitkä ovat ympäristövaikutukset? Siirtyvätkö linnut pois? Minne? (3) Ympäristövaikutusten arviointiraportin on laatinut konsulttiyhtiö Hydra Consultores S.L. Kanariansaarten yliopisto on ryhtynyt myös vastustamaan näitä kahta hanketta (www.Forouniversitario.org). (4) EYVL L 103, 25.4.1979, s. 1. (5) EYVL L 206, 22.7.1992, s. 7. (6) EYVL L 73, 14.3.1997, s. 5. Margot Wallströmin komission puolesta antama vastaus (2. toukokuuta 2002) Komissio on tietoinen parlamentin jäsenten mainitsemista seikoista, jotka koskevat Fuerteventuran saaren pohjoisosaan suunnitteilla olevia matkailu- ja kaupunkirakentamishankkeita sekä niiden ympäristövaikutuksia. Kantelun tutkinnan aikana komissio on pyytänyt Espanjan viranomaisilta lisätietoja siitä, mitä yhteisön ympäristölainsäädännön säännöksiä esimerkkitapauksessa voitaisiin soveltaa. Espanjan viranomaiset eivät ole vielä vastanneet komission pyyntöön. Kantelun tekijä on sittemmin toimittanut komissiolle tietoja, joita tutkitaan parhaillaan ja joita verrataan Espanjan viranomaisten aikanaan toimittamiin tietoihin. Perustamissopimusten valvojana ja toimivaltansa mukaisesti komissio toteuttaa kuitenkin tarvittavat toimenpiteet sen varmistamiseksi, että esimerkkitapauksessa noudatetaan yhteisön lainsäädäntöä. Komissio on pyytänyt Espanjan viranomaisilta lisätietoja mainittuihin kohteisiin suunnitelluille rakennushankkeille mahdollisesti myönnetystä yhteisön yhteisrahoituksesta ja toimittaa ne parlamentin jäsenelle saatuaan vastauksen.